b'\n_START_ARTICLE_\nKres (1930\xe2\x80\x931941)\n_START_PARAGRAPH_\nKres, s podnaslovom Fantovski list, je bilo glasilo fantovskih odsekov katoli\xc5\xa1kih mladinskih telesnokulturnih organizacij. Izhajal je v Ljubljani od 1930 do 1941.\n_START_SECTION_\nO reviji\n_START_PARAGRAPH_\nKres je nasledil Mladost, glasilo decembra 1929 razpu\xc5\xa1\xc4\x8dene Orlovske zveze. Sprva je izhajal kot mese\xc4\x8dnik, od 1939 do 1940 kot polmese\xc4\x8dnik. Izdajatelj in urednik je bil Vinko Lavri\xc4\x8d, nato Ivan Martelanc, od 1931 Jo\xc5\xbeef Godina, od 1932 Konrad Stra\xc5\xbear, od 1933 France Capudler, od 1934 ponovno Ivan Martelanc, od 1938 Alojz Trontelj. V zgodnjih tridesetih letih je list povezoval fantovske odseke, ki so delovali pod okriljem Prosvetne zveze, po njenem razpustu februarja 1933 pa fantovske odseke Katoli\xc5\xa1ke akcije. Po ustanovitvi in osamosvojitvi Zveze fantovskih odsekov leta 1937 je povezoval nastajajo\xc4\x8de podzveze, okro\xc5\xbeja in fantovske odseke v \xc5\xbeupnijah._NEWLINE_List je utiral pot kr\xc5\xa1\xc4\x8danski socialni akciji Ale\xc5\xa1a U\xc5\xa1eni\xc4\x8dnika, vanj pa so pisali slovenski katoli\xc5\xa1ki dru\xc5\xbeboslovci in \xc4\x8dlani vodstva slovenskih katoli\xc5\xa1kih dru\xc5\xa1tev ter organizacij, pa tudi prvaki Slovenske ljudske stranke oz. slovenskega dela Jugoslovanske radikalne zajednice.\n_START_SECTION_\nNamen in vsebina\n_START_PARAGRAPH_\nNamenjen je bil predvsem kme\xc4\x8dki in delavski mladini. Vseboval je na\xc4\x8delne \xc4\x8dlanke o prenovi \xc4\x8dloveka in dru\xc5\xbebe na podlagi katoli\xc5\xa1kih na\xc4\x8del in smernic, ki so jih zarisovale pape\xc5\xa1ke okro\xc5\xbenice, prina\xc5\xa1al je tudi prispevke slovenskega leposlovja in razglede po katoli\xc5\xa1kokulturnem in \xc5\xa1portnem svetu._NEWLINE_Kres je bil sestavljen iz naslednjih rubrik oz. prispevkov: Uvodni \xc4\x8dlanki, Idejni \xc4\x8dlanki, Gospodarski \xc4\x8dlanki, Pripovedna proza, Pesmi, Mladi grobovi, Uganke, Fantje med seboj, Doma in po svetu, \xc5\xa0portni pregled, Nove knjige in pesmi, Urednikova beseda. V Kresu je bilo tudi lepo \xc5\xa1tevilo slik.'